Segja engin vandræði framundan
Eftir Guðmund Sverri Þór
sverrirth@mbl.is
Íslensku viðskiptabankarnir munu ekki lenda í neinum vandræðum með fjármögnun sína fyrir næsta ár þótt vissulega geti hún orðið dýrari. Að sögn Guðna Aðalsteinssonar, framkvæmdastjóra fjárstýringar Kaupþings, hefur aðgengi að fjármagni á alþjóðlegum fjármagnsmörkuðum opnast á ný en eins og fram hefur komið var nánast ómögulegt að nálgast fjármagn fyrir aðeins nokkrum vikum síðan. Þá var mikil ólga á mörkuðum í kjölfar þess að markaðurinn með ótrygg veðlán í Bandaríkjunum sprakk en nú hefur öldurnar að miklu leyti lægt. Vissulega hefur skuldatryggingarálag á íslensku bankana hækkað síðan fjármálaóróinn hófst en það á við um alla banka, um allan heim.
Í Vegvísi Landsbankans í gær kemur þó fram að ITRAXX Financials-vísitalan, sem mælir skuldatryggingarálag banka heimsins, hefur farið lækkandi að undanförnu og það hefur skuldatryggingarálag Glitnis og Landsbankans einnig gert. Athygli vekur að álag Kaupþings sé enn eins hátt og raun ber vitni en í Vegvísi er bent á að Kaupþing hefur ekki gefið út skuldabréf um töluvert langt skeið og því hafi ekki reynt á þau kjör sem bankanum bjóðast.
Nægt lausafé Guðni segir Kaupþing eiga nægt lausafé til þess að halda starfseminni úti í eitt ár og það gefi svigrúm til þess að fylgjast með þróuninni og bíða þess að skuldatryggingarálagið muni lækka. "Maður veit ekki hversu lengi þetta ástand varir en fyrr en síðar er ljóst að álagið mun taka að lækka."
Ingvar H. Ragnarsson, framkvæmdastjóri fjárstýringar Glitnis, segir að líkt og Kaupþing eigi bankinn nægt lausafé til þess að halda starfseminni gangandi um langt skeið. "Reynslan frá því í fyrra, þegar íslensku bankarnir gengu í gegnum mikinn óróa, kemur okkur til góða núna," segir hann. Ingvar bendir á að nýlegri skuldabréfaútgáfu bankans á Bandaríkjamarkaði hafi verið afar vel tekið og túlkuð sem mikið styrkleikamerki að geta náð í háar fjárhæðir við núverandi markaðsaðstæður.
Sigurjón Þ. Árnason, bankastjóri Landsbankans, tekur í sama streng og þeir Guðni og Ingvar og segir bankann vera í mjög góðri stöðu hvað fjármögnun varðar. "Á síðasta ári fórum við út í ýmis konar aðgerðir til þess að efla fjármögnun bankans, þar af er þekktast innlánaform okkar Icesave í Bretlandi. Þar af leiðandi er lausafjárstaða okkar sterk og við þurfum ekki að leita á markað." Sigurjón segir það engu að síður mjög líklegt að bankinn muni leita á markað eftir langtímafjármagni fyrr en síðar. Það sé þó mjög þægileg staða að vera í að þurfa ekki að leita út á markað.
Íslensku viðskiptabankarnir munu ekki lenda í neinum vandræðum með fjármögnun sína fyrir næsta ár þótt vissulega geti hún orðið dýrari.
Að sögn framkvæmdastjóra fjárstýringar Kaupþings hefur aðgengi að fjármagni á alþjóðlegum fjármagnsmörkuðum opnast á ný.
Þá var mikil ólga á mörkuðum í kjölfar þess að markaðurinn með ótrygg veðlán í Bandaríkjunum sprakk en nú hefur öldurnar að miklu leyti lægt.
Vissulega hefur skuldatryggingarálag á íslensku bankana hækkað síðan fjármálaóróinn hófst en það á við um alla banka, um allan heim.
Kemur þó fram að ITRAXX Financials-vísitalan hefur farið lækkandi að undanförnu og það hefur skuldatryggingarálag Glitnis og Landsbankans einnig gert.
Framkvæmdastjóri fjárstýringar Glitnis segir að líkt og Kaupþing eigi bankinn nægt lausafé til þess að halda starfseminni gangandi um langt skeið.
Bankastjóri Landsbankans tekur í sama streng og segir bankann vera í mjög góðri stöðu hvað fjármögnun varðar.